Baba langs sy bakkie pap gevindArgieffoto Foto: HeikeIr, Pixabay Die polisie in die Vrystaat is steeds op soek na die ma van ŉ baba wat op 29 September langs sy bakkie sagte pap gevind is. Sers. Ikobeng Hlubi, woordvoerder van die polisie, het gesê ŉ paartjie het die aand huis toe geloop toe ŉ huilende baba skielik hul aandag getrek het. “Hulle het ondersoek ingestel en op die babaseuntjie afgekom. Hy is langs Caleb Motshabi- informele nedersetting in Bloemfontein gevind. Hy het ŉ blou sweetpakbaadjie en wit kortbroek aangehad. Die baba is vermoedelik ses maande oud.” Hlubi het gesê die paartjie het die baba huis toe geneem en die saak by die polisie aangemeld. “Kagisanong-polisie ondersoek ŉ saak van kinderverwaarlosing. Die babaseuntjie is intussen in ŉ plek van veiligheid geplaas.” Die polisie is egter steeds op soek na die ma van die baba. “As jy van enigiemand weet wat ŉ babaseuntjie gehad het en skielik nie meer ŉ kind het nie, of nie enige geldige redes vir die verdwyning van die kind het nie, word jy versoek om jou naaste polisiestasie te kontak of die ondersoekbeampte kons. Lulama Bulawa by 051 406 4485 of 082 467 6702.”